**Zamestnanecký projekt Nadácie Volkswagen Slovakia**

Katolícka spojená škola Nemšová získala od Nadácie Volkswagen Slovakia grant vo výške 1000,- € na projekt, Integrovaní žiaci v pohybe k lepšej kvalite života.

Žiaci našej školy so špeciálnymi výchovnovzdelávacími potrebami sú často konfrontovaní s nesprávnym, nekoordinovaným vykonávaním pohybových úloh. Pohybová aktivita pozitívne vplýva aj na kognitívne schopnosti detí. Chceme dosiahnuť, aby deti prostredníctvom rozvoja koordinačných schopností dokázali redukovať nepresné pohyby v pohybovom reťazci, aby sa pohybovali plynule, efektívne a racionálne. Zlepšením koordinačných schopností, dosiahneme u detí nárast záujmu o pohybové aktivity a týmto spôsobom priaznivo ovplyvníme kultúru ich pohybového prejavu a aj ich školskú úspešnosť. Týmito aktivitami v konečnom dôsledku zvýšime kvalitu života detí so špeciálnymi výchovnovzdelávacími potrebami.

Žiaci s rôznymi zdravotnými obmedzeniami majú často problémy s koordináciou pohybov, rovnováhou, rytmom pohybu s orientáciou, čo ich často odrádza od pravidelnej pohybovej aktivity. Tréningom koordinačných schopností s využitím primeraných pomôcok dochádza k ich výraznej náprave a k zvýšeniu záujmu oslabených detí o pohybové aktivity, k zlepšeniu kondičných schopností detí a školskej úspešnosti. Dochádza k lepšej integrácii zdravotne oslabených detí a k zlepšeniu ich kvality života.

Realizáciou tejto projektovej úlohy, s podporou grantu Nadácie Volkswagen Slovakia sledujeme rozvoj koordinačných schopností a nárast záujmu o pohybové aktivity u zdravotne oslabených detí. Podľa mnohých autorov nárast pohybovej aktivity pozitívne vplýva na kognitívne funkcie u detí a tým na lepšiu školskú úspešnosť. Týmto podporíme integráciu detí do prostredia bežnej školy a do spoločnosti. Získaním cvičebných pomôcok na rozvoj koordinačných schopností dokážeme v procese telesnej výchovy dlhodobo ovplyvňovať ich rozvoj a kompenzáciu.

S podporou uvedeného grantu škola získala pomôcky na rozvoj koordinačných a kondičných schopností detí a to Bosu lopty, Overbaly, Indo Boardy, Slack line a závesné systémy TRX.

Ďakujeme.